KIRJALLINEN KYSYMYS E-1392/02 esittäjä(t): Glenys Kinnock (PSE) komissiolle. Sudan.



Virallinen lehti nro 052 E , 06/03/2003 s. 0067 - 0068



KIRJALLINEN KYSYMYS E-1392/02 esittäjä(t): Glenys Kinnock (PSE) komissiolle (15. toukokuuta 2002) Aihe: Sudan Miten Euroopan unionin ja Sudanin välisten normaalien suhteiden palauttamisessa on edistytty? Onko Sudanin hallituksen kanssa käytävässä poliittisessa vuoropuhelussa tapahtunut mitään havaittavaa edistystä? Poul Nielsonin komission puolesta antama vastaus (25. kesäkuuta 2002) On myönteistä todeta, että Sudanin ja EU:n väliset suhteet ovat normalisoitumassa vähitellen. Komissio on omalta osaltaan pannut täytäntöön unionin troikan joulukuussa 2001 tekemän vierailun yhteydessä vuodeksi 2002 sovitut sitoumukset seuraavasti: - Humanitarian Plus -ohjelman hallinnointiyksikkö perustettiin ennen tammikuun 2002 loppua - kehitysyhteistyöstä ja humanitaarisesta avusta vastaavan komission jäsenen ilmoitus yhdeksännen Euroopan kehitysrahaston (EKR) määrärahasta toimitettiin Sudanin presidentille kirjeitse 29. tammikuuta 2002, eli ennen Sudanin hallituksen kanssa sovittua määräaikaa - helmikuussa 2002 Sudanin hallituksen, Sudanin kansan vapautusliikkeen/armeijan (SPLM/A) sekä (Sudanin pohjois- ja eteläosien) valtiosta riippumattomien toimijoiden kanssa aloitettiin maakohtaisen strategia-asiakirjan laatimista koskevat neuvottelut, joiden tähänastisten tulosten perusteella voidaan olettaa, että asiakirja allekirjoitetaan vuoden 2002 loppuun mennessä. Koska unioni on sitoutunut korkean tason yhteydenpitoon, edellä mainittu komission jäsen tapasi Sudanin ulkoministeriön edustajan Mutrif Siddaqin, joka vastaa Khartumissa unionin ja Sudanin väliseen poliittiseen vuoropuheluun liittyvistä kysymyksistä. Sudanin valtiovarainministeri vieraili kehitysyhteistyön pääosastossa ensimmäistä kertaa yhteydenpidon keskeyttämisen jälkeen. Vierailun yhteydessä käydyissä neuvotteluissa tarkasteltiin maakohtaisen strategia-asiakirjan laatimiseen liittyviä näkökohtia ja Sudanin taloudellista tilannetta. Komissio suhtautuu myönteisesti Sudanin hallituksen, SPLM/A:n ja kansalaisyhteiskunnan edustajien uudelleen käynnistyneen vuoropuhelun ensimmäisiin tuloksiin. Komissio muistuttaa, että suhteiden asteittainen normalisointi on riippuvainen poliittisen vuoropuhelun tuloksista. Unioni ei ole vielä arvioinut koko prosessin etenemistä, koska troikan vierailusta on vasta viisi kuukautta. Komission mielestä seuraavat esimerkit ovat kuitenkin osoitus myönteisestä kehityksestä: - Sudanin hallituksen ja unionin säännöllisesti kerran kuukaudessa järjestettävien neuvottelutapaamisten yhteydessä osapuolet voivat entistä paremmin tuoda esille näkökantojaan vuoropuhelun eri osa-alueista; - Nuba-vuorten alueen tulitauko sekä kaikki siihen liittyvät toimenpiteet, erityisesti kansainvälisen valvontaelimen perustaminen, on ensimmäinen, joskin pieni askel kohti yleisen tulitauon ja rauhanprosessin mahdollista toteutumista; - Osapuolet allekirjoittivat maaliskuussa 2002 sopimuksen siviiliväestön ja siviilikäyttöön tarkoitettujen rakennusten suojaamiseksi sotilaallisilta hyökkäyksiltä; - Orjuutta ja lasten sieppauksia koskevia väitteitä tutkivan kansainvälisen toimikunnan työ ja päätelmät edistävät merkittävästi näihin kysymyksiin liittyvää vuoropuhelua; - Vaikka hallitus ei olekaan allekirjoittanut erityistyöryhmiä koskevaa loppuasiakirjaa, se ei ole kuitenkaan täysin torjunut Afrikan maiden yhteistyöjärjestön (Intergovernmental Authority on Development, IGAD) johtamaa rauhanprosessia, jota koskevien neuvottelujen toivotaan alkavan uudelleen vuoden 2002 kesäkuun puolivälissä.